Document ID: 32012R0459

KOMISIJOS REGLAMENTAS (ES) Nr. 459/2012
2012 m. gegužės 29 d.
kuriuo iš dalies keičiamos Europos Parlamento ir Tarybos reglamento (EB) Nr. 715/2007 ir Komisijos reglamento (EB) Nr. 692/2008 nuostatos dėl lengvųjų keleivinių ir komercinių transporto priemonių išmetamų teršalų kiekio (euro 6)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 20 d. Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (1), ypač į jo 5 straipsnio 3 dalį,
atsižvelgdama į 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (pagrindų direktyva) (2), ypač į jos 39 straipsnio 2 dalį,
kadangi:
(1)
Reglamentu (EB) Nr. 715/2007 ir 2008 m. liepos 18 d. Komisijos reglamentu (EB) Nr. 692/2008, įgyvendinančiu ir iš dalies keičiančiu Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (3), nustatomi bendrieji techniniai variklinių transporto priemonių ir pakaitinių dalių tipo patvirtinimo reikalavimai, atsižvelgiant į išmetamą teršalų kiekį, ir taršos kontrolės įtaisų, transporto priemonėje įrengiamų diagnostikos (TPID) sistemų eksploatacinio tinkamumo bei patvarumo, degalų suvartojimo matavimo ir transporto priemonių remonto ir priežiūros informacijos prieinamumo taisyklės;
(2)
remiantis Reglamentu (EB) Nr. 715/2007, turi būti nustatyta transporto priemonių, kuriose sumontuotas pagal euro 6 standartus patvirtintinas priverstinio uždegimo variklis, išmetamo kietųjų dalelių kiekio (KD) ribinė vertė;
(3)
transporto priemonių išmetamos kietosios dalelės gali nusėsti žmogaus plaučių alveolėje, o tai gali tapti kvėpavimo ir širdies bei kraujagyslių ligų ir mirtingumo didėjimo priežastimi. Todėl dėl visuomenės interesų reikia užtikrinti aukšto lygio apsaugą nuo tų kietųjų dalelių;
(4)
šiuo metu transporto priemonių, kuriose sumontuoti priverstinio uždegimo varikliai, išmetamoms kietosioms dalelėms matuoti naudojamas Dalelių matavimo programos matavimo protokolas. Tačiau yra įrodymų, kad transporto priemonių, kuriose sumontuoti priverstinio uždegimo varikliai, išmetamų kietųjų dalelių dydžio spektras ir cheminė sudėtis skiriasi nuo dyzelinių transporto priemonių. Reikėtų nuolat peržiūrėti kietųjų dalelių dydžio spektrą bei cheminę sudėtį ir šiandieninės matavimo metodikos veiksmingumą kontroliuojant išmetamą kenksmingų kietųjų dalelių kiekį. Ateityje gali prireikti persvarstyti tą transporto priemonėms, kuriose sumontuoti priverstinio uždegimo varikliai, skirtą matavimo protokolą;
(5)
remiantis šiandieninėmis žiniomis, įprastinių netiesioginio degalų įpurškimo (toliau - PFI) variklių, kurie degalus įpurškia į įsiurbimo kolektorius arba įpurškimo angas, o ne į degimo kameras, išmetamų kietųjų dalelių kiekis yra pakankamai nedidelis. Todėl kol kas galima pagrįstai apsiriboti tik transporto priemonių, kuriose sumontuoti tiesioginio įpurškimo varikliai, reglamentavimu, neatsisakant tolesnių visų priverstinio uždegimo variklių kietųjų dalelių išmetimo sistemų veikimo tyrimų ir stebėsenos, visų pirma atsižvelgiant į išmetamų kietųjų dalelių dydžio spektrą ir cheminę sudėtį ir į realiomis važiavimo sąlygomis išmetamą kiekį, o Komisija turėtų pasiūlyti papildomų reguliavimo priemonių, atsižvelgdama dar ir į PFI variklių užimsimą rinkos dalį ateityje;
(6)
Reglamentu (EB) Nr. 692/2008 nustatyta, kad euro 6 standartų reikalavimus atitinkančių dyzelinių transporto priemonių kietųjų dalelių kiekio ribinė vertė yra 6 × 1011 #/km. Vadovaujantis teisės aktų technologinio neutralumo principu, euro 6 standartų reikalavimus atitinkančioms transporto priemonėms, kuriose sumontuoti priverstinio uždegimo varikliai, turėtų būti taikoma atitinkama vienoda teršalų ribinė vertė, nes nėra įrodymų, kad priverstinio uždegimo (PU) variklių išmetamų kietųjų dalelių specifinis toksiškumas būtų mažesnis nei tų, kurias išmeta dyzeliniai varikliai;
(7)
tikimasi, kad tam tikrose euro 6 standartų reikalavimus atitinkančiose transporto priemonėse už priimtiną kainą bus galima įrengti benzino kietųjų dalelių filtrus - veiksmingą papildomo apdorojimo technologiją, skirtą sumažinti transporto priemonių, kuriose sumontuoti priverstinio uždegimo varikliai, išmetamą kietųjų dalelių kiekį. Be to, per trejus metus nuo privalomo euro 6 standartų įgyvendinimo datų, nustatytų Reglamento (EB) Nr. 715/2007 10 straipsnyje, už daug mažesnę kainą patobulinus variklių sandarą panašiai galima sumažinti daugelio transporto priemonių išmetamą kietųjų dalelių kiekį. Bet koks variklio patobulinimas turi būti pritaikytas visoms variklio veikimo sąlygoms, siekiant užtikrinti, kad, nesant papildomo apdorojimo įtaisų, išmetamų teršalų kiekis realiomis važiavimo sąlygomis nepadidėtų;
(8)
kad būtų galima sukurti visas reikiamas technologijas ir suteikti pakankamai laiko pasirengti, reikėtų nustatyti du etapus ir taikyti metodą, pagal kurį euro 6 dyzelino kietųjų dalelių kiekio ribinės vertės antrajame etape būtų taikomos ir transporto priemonėms, kuriose sumontuoti tiesioginio įpurškimo ir priverstinio uždegimo varikliai;
(9)
turi būti atsižvelgta į transporto priemonių, kuriose sumontuoti priverstinio uždegimo varikliai, išmetamą kietųjų dalelių kiekį realiomis važiavimo sąlygomis ir atitinkamų bandymo atlikimo procedūrų parengimą. Komisija turėtų parengti ir nustatyti atitinkamas matavimo procedūras ne vėliau kaip praėjus trejiems metams nuo euro 6 standartų įsigaliojimo;
(10)
Komisija turėtų nuolat peržiūrėti kietųjų dalelių kiekio mažinimo priemonių poveikį transporto priemonių, kuriose sumontuoti priverstinio uždegimo varikliai, išmetamam CO2 kiekiui;
(11)
remiantis Komisijos reglamento (EB) Nr. 692/2008 4 straipsnio 7 dalimi, nustačius TPĮD sistemos ribines vertes, į to reglamento taikymo sritį įtrauktų priemonių tipas gali būti patvirtintas tik pagal euro 6 išmetamųjų teršalų standartus. TPĮD sistema - svarbi priemonė taršos kontrolės įtaisų gedimams nustatyti;
(12)
Komisijos komunikate 2008/C 182/08 dėl Bendrijos teisės aktų, reglamentuojančių išmetamųjų teršalų kiekį iš lengvųjų transporto priemonių ir remonto bei priežiūros informacijos prieigą, taikymo ir būsimo rengimo (euro 5 ir 6) (4) siūloma įvairių TPĮD sistemos ribinių verčių, iš esmės atitinkančių ribines vertes, kurios nuo 2013 m. bus taikomos daugumai lengvųjų transporto priemonių Jungtinėse Amerikos Valstijose ir Kanadoje, ten dauguma transporto priemonėse sumontuotų TPĮD sistemų atitinka Kalifornijos oro išteklių tarybos (Californian Air Resources Board) nustatytus teisės aktus. Sąjungos reikalavimų suderinimas su JAV reikalavimais atitiktų tarptautinio reikalavimų derinimo tikslus ir suteiktų aukšto lygio aplinkos apsaugą;
(13)
tačiau JAV TPĮD sistemoms taikomus reikalavimus į JAV transporto priemonių neeksportuojantiems gamintojams technologiniu požiūriu sudėtinga įgyvendinti. Todėl reikėtų nustatyti pradinį trejų metų laikotarpį, kuriuo TPĮD sistemoms būtų nustatyti ne tokie griežti reikalavimai ir taip pramonei duota daugiau laiko pasirengti;
(14)
Reglamente (EB) Nr. 692/2008 nustatytos galutinės euro 6 standartus atitinkančios TPĮD sistemos ribinės vertės, taikomos anglies monoksidui (CO), nemetaniniams angliavandeniliams (NMHC) ir kietųjų dalelių masei (KM), turėtų būti mažiau griežtos nei Komunikate 2008/C 182/08 siūlomos vertės, atsižvelgiant į su tomis sritimis susijusias technines problemas. Be to, šiuo reglamentu neturėtų būti patvirtinta nė viena euro 6 TPĮD sistemos ribinė vertė, taikoma kietųjų dalelių kiekiui;
(15)
vėliau turėtų būti įvertinti su aplinkosauga susiję interesai, techninės galimybės ir ekonominės naudos bei sąnaudų santykis, susiję su griežtesnėmis TPĮD sistemos ribinėmis vertėmis, taikomomis anglies monoksidui ir NHMC pagal euro 6 standartus, ir su TPĮD sistemos ribinių verčių nustatymu kietųjų dalelių kiekiui pagal euro 6 standartus. Šiuo požiūriu bet kokie susiję teisės aktų reikalavimų pakeitimai turėtų būti nustatyti tik jei pramonei suteikiama pakankamai laiko pasirengti. Atsižvelgiant į TPĮD sistemų sudėtingumą, toks laikas paprastai truktų nuo trejų iki ketverių metų;
(16)
todėl reglamentai (EB) Nr. 715/2007 ir (EB) Nr. 692/2008 turėtų būti atitinkamai iš dalies pakeisti;
(17)
šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 715/2007 iš dalies keičiamas taip:
1.
3 straipsnio 17 punkto pabaigoje taškas turėtų būti pakeistas kabliataškiu.
2.
3 straipsnis papildomas šiuo 18 punktu:
„18. „tiesioginio įpurškimo variklis“- variklis, galintis veikti režimu, kuriuo degalai purškiami į įsiurbiamą orą, kai jis įtraukiamas pro įleidimo vožtuvus.“
3.
10 straipsnis papildomas šia 7 dalimi:
„7. Kol nepraeis treji metai nuo 4 ir 5 dalyse nurodytų naujų tipų patvirtinimo ir naujų transporto priemonių registracijos, prekybos ir eksploatavimo pradžios datų, ir gamintojo nuožiūra transporto priemonėms, kuriose sumontuoti tiesioginio įpurškimo ir priverstinio uždegimo varikliai, taikoma 6 × 1012 #/km dydžio kietųjų dalelių kiekio ribinė vertė.“
4.
I priedas iš dalies keičiamas pagal šio reglamento I priedą.
2 straipsnis
Reglamentas (EB) Nr. 692/2008 iš dalies keičiamas taip:
1.
4 straipsnio 7 dalis išbraukiama.
2.
I, XI ir XVI priedai iš dalies keičiami pagal šio reglamento II priedą.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gegužės 29 d.

Labels: 8
1
20